
AVIZ

asupra

propunerii legislative pentru modificarea şi completarea Legii educaţiei naţionale nr.1/2011

În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii educaţiei naţionale nr.1/2011, trimisă cu adresa nr. Pl-x 110 din 7 mai 2013, înregistrată cu nr.31/584 din 7 mai 2013.
Camera Deputaţilor este primă Cameră sesizată, în conformitate cu dispoziţiile art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat.
Propunerea legislativă are ca obiect de reglementare modificarea şi completarea Legii educaţiei naţionale nr.1/2011, cu modificările şi completările ulterioare, în scopul introducerii disciplinei “Educaţia pentru sănătate” ca disciplină obligatorie în învăţământul preuniversitar şi universitar.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 14 mai 2013.

Membrii Comisiei au examinat propunerea legislativă supusă avizării, expunerea de motive, avizul nefavorabil al Consiliului Economic şi Social, transmis prin adresa cu nr.1233 din 25 aprilie 2013 şi avizul favorabil al Consiliului Legislativ, aviz transmis prin adresa cu nr.194 din 25 martie 2013.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative pentru modificarea şi completarea Legii educaţiei naţionale nr.1/2011, întrucât introducerea educaţiei pentru sănătate ca disciplină în învăţământul preuniversitar şi universitar poate fi realizată în prezent prin modificarea viitoarelor planuri cadru, nefiind necesară modificarea Legii educaţiei naţionale nr.1/2011 pentru implementarea acestei propuneri, având în vedere că există deja în oferta naţională obţionalul de “Educaţie pentru sănătate”.
În raport de obiectul şi conţinutul reglementării, iniţiativa legislativă face parte din categoria legilor organice.

          

PREŞEDINTE,                          
                
    SECRETAR,

               BOGDAN LIVIU CIUCĂ 
                   CĂTĂLIN THEODOR NICOLESCU

Consilier parlamentar,
 Rodica Penescu

